遊武夷山
作者：趙抃
朝代：宋

paragraphs: 武夷之山千萬峰，溪水詰曲流其中。
噴雲涌雪可□楫，一櫂無覽仙人蹤。
白鶴昂昂寫峭壁，雕虎長□□清風。
懸崖蛻骨造化外，絕壑駕船神鬼功。
寒岩鼎竈失雞犬，盤石松椿騰蛟龍。
行行自喜浣塵俗，蕭散玉羽超樊籠。
當年此日是高會，左仙右仙曲未終。
紫星飄然天上去，曾孫虹橋路已窮。
我生丹心涵太沖，欲脫韁鎖追鴻蒙。
上邀軒轅宴玄圃，手摘日月相遊從。